b'\n_START_ARTICLE_\n\xc3\x98rjan Berg\n_START_SECTION_\nKarriere som spiller\n_START_PARAGRAPH_\n\xc3\x98rjan Berg startet sin karriere, som sin far Harald Johan \xc2\xabDutte\xc2\xbb Berg, i Bod\xc3\xb8/Glimt i 2. divisjon. I 1988 hentet dav\xc3\xa6rende rosenborgtrener Nils Arne Eggen Berg og Jahn Ivar \xc2\xabMini\xc2\xbb Jakobsen fra Bod\xc3\xb8/Glimt til Rosenborg. Debutsesongen endte med gull i b\xc3\xa5de serien og cupen._NEWLINE_I 1990, etter to sesonger i Rosenborg, ble Berg solgt til den sveitsiske klubben FC Wettingen, hvor han spilte \xc3\xa9n sesong. Deretter fulgte et \xc3\xa5r i den tyske klubben TSV 1860 M\xc3\xbcnchen, og et \xc3\xa5r i den sveitsiske klubben FC Basel. I 1994 returnerte Berg til moderklubben Bod\xc3\xb8/Glimt, n\xc3\xa5 tilbake i eliteserien, hvor han spilte tre sesonger. I denne tiden var han blant annet med p\xc3\xa5 \xc3\xa5 tape cupfinale mot Troms\xc3\xb8 IL i 1996._NEWLINE_I 1999 ble Berg leid ut til Rosenborg, som s\xc3\xb8kte \xc3\xa5 styrke spillerstallen i forkant av Champions League. I mars 2000 gikk leiekontrakten ut, og Rosenborg kj\xc3\xb8pte da Berg fra Bod\xc3\xb8/Glimt. \xc3\x98rjan Berg fortsatte \xc3\xa5 storspille etter kj\xc3\xb8pet, og ble k\xc3\xa5ret til \xc2\xab\xc3\x85rets spiller i norsk fotball\xc2\xbb av VG i 2000. 2001 sesongen ble derimot en liten nedtur for Berg, som mistet halve sesongen etter ha skadet kneet allerede i andre serierunde. Han ble igjen k\xc3\xa5ret til \xc2\xab\xc3\x85rets spiller\xc2\xbb for 2002._NEWLINE_Sesongen 2003 b\xc3\xb8d p\xc3\xa5 noe nytt: Den nye treneren, \xc3\x85ge Hareide, valgte \xc3\xa5 plassere Berg p\xc3\xa5 sentral midtbane som arvtager etter Bent Skammelsrud. Omskoleringa ble en suksess, og han ble for tredje gang k\xc3\xa5ret til \xc2\xab\xc3\x85rets spiller\xc2\xbb. \xc3\x85ret etter begynte nedturen i form av en lang skaderekke. H\xc3\xb8sten 2004 gikk i vasken grunnet en kneoperasjon med p\xc3\xa5f\xc3\xb8lgende belastningsskade i l\xc3\xa5ret. V\xc3\xa5ren 2005 var han tilbake, men m\xc3\xa5tte ta sommerferie allerede i april etter \xc3\xa5 ha f\xc3\xa5tt albuen ut av ledd mot Lillestr\xc3\xb8m Sportsklubb. I oktober samme \xc3\xa5r ble han operert for en bruskskade i ankelen. Midtbaneveteranen fors\xc3\xb8kte seg i noen kamper i 2006, men plagene i ankelen ga seg ikke. 45 minutter i hjemmekampen mot Fredrikstad fotballklubb i juli ble hans siste opptredenen p\xc3\xa5 fotballbanen.\n_START_SECTION_\nInternasjonal karriere\n_START_PARAGRAPH_\nBerg debuterte p\xc3\xa5 det norske landslaget i fotball i 1988, men etter at Egil Olsen overtok som landslagstrener, ble det lite spilletid p\xc3\xa5 Berg. Han fikk derimot en ny mulighet p\xc3\xa5 landslaget da Nils Johan Semb overtok i 1998. Han spilte totalt 19 kamper og scoret ett m\xc3\xa5l p\xc3\xa5 landslaget. Hans siste kamp p\xc3\xa5 landslaget kom i februar 2000, i en vennskapskamp mot Sverige. I 2002 annonserte Berg at han ikke lenger var aktuell for spill p\xc3\xa5 det norske landslaget.'